**Ole Henrik Johansson** (s. 16. kesäkuuta 1951 Espoo) on vuorineuvos ja yritysjohtaja. Hän teki pitkän uran Wärtsilässä toimien sen konsernijohtajana vuosina 2000–2011. Sittemmin Johansson on toiminut eQ Oyj:n hallituksen puheenjohtajana.

Ura
---

Johansson valmistui diplomiekonomiksi Svenska handelshögskolanista vuonna 1974. Hän työskenteli Wärtsilä-konsernissa jo vuosina 1975–1979 ja uudelleen vuodesta 1981. Vuosina 2007–2009 hän toimi Teknologiateollisuuden hallituksen puheenjohtajana.

Vuonna 2005 Johansson sai vuorineuvoksen arvonimen. Hänelle myönnettiin vuonna 2013 Suomen Valkoisen Ruusun toiseksi korkein I luokan komentajamerkki.

### Elinkeinoelämän keskusliiton johdossa 2011

Johansson nousi Elinkeinoelämän keskusliitto EK:n puheenjohtajaksi vuonna 2011. Hän oli Teknologiateollisuuden hallituksen puheenjohtajana ollut tyytymätön liittokierrosten verrattain korkeisiin palkankorotuksiin ja suuriin lakkojen määrään (vuosina 2010–2011 lakkosaldo oli yhteensä 471.000 työpäivää). Tultuaan valituksi EK:n hallituksen puheenjohtajaksi hän asetti tavoitteeksi työnantajan kannalta maltillesemmat palkankorotukset.

Pitkien neuvottelujen jälkeen Johansson oli hyväksymässä raamisopimusta, joka solmittiin työmarkkinajärjestöjen välille syksyllä 2011. Hänen mukaansa sopimuksella vältettiin palkkakilpailu, eikä se siten heikentänyt Suomen palkkakilpailukykyä. Johansson totesi joulukuussa 2011, että "lopulta syntyi ennätysmäisen kattava raamisopimus". Muun muassa elinkeinoministeri Jyri Häkämies sanoi raamisopimusneuvottelujen aikana, että raamisopimusta kannattaa yrittää, koska sillä voitaisiin turvata sekä teollisuuden kilpailukyky että ostovoima. Sopimuksen allekirjoittamisen jälkeen pääministeri Jyrki Katainen piti raamisopimusta historiallisen kattavana, koska hallitus on hyväksynyt lupaamansa vastaantulotoimet muun muassa yritysverotuksessa ja lomautusajan korvauksissa.

### Outokummun johdossa

Vuosina 2008–2013 Johansson oli Outokumpu Oyj:n hallituksen puheenjohtaja. Hän erotti vuonna 2011 toimitusjohtajan paikalta vuorineuvos Juha Rantasen ja nimesi tilalle Mika Seitovirran. Outokummun osakekurssi laski vuosien 2008 ja 2012 välillä 90 prosenttia.

Vuoden 2012 alussa Outokumpu julkisti suuren 2,7 miljardin euron yrityskaupan saksalaisen Thyssen Kruppin kanssa. Kauppa ei sujunut odotetusti, sillä Euroopan komissio vaati kilpailullisista syistä Outokumpua myymään keskeisen tehtaan Italian Ternissä. Strategian epäonnistuminen johti Outokummun osakekurssien putoamiseen ja Suomen valtion omistuksen markkina-arvon yli 100 miljoonan euron laskuun. Tammikuussa 2013 Johansson jätti hallituksen puheenjohtajan paikan ja hänen tilalleen nousi Jorma Ollila.

Lähteet
-------

1. ↑  Kuka kukin on 2007, Otava 2006
2. ↑  Wärtsilän konsernijohtaja Ole Johansson jää eläkkeelle  28.1.2011. Wärtsilä. Viitattu 9.10.2013.
3. ↑  Hallitus eQ.  Arkistoitu 2.11.2013. Viitattu 9.10.2013.
4. ↑  Ole Johansson Teknologiateollisuus ry:n puheenjohtajaksi  22.11.2006. Teknologiateollisuus. Viitattu 9.10.2013. [vanhentunut linkki]
5. ↑  Ole Johansson jatkaa Teknologiateollisuus ry:n puheenjohtajana  22.11.2007. Teknologiateollisuus. Viitattu 9.10.2013. [vanhentunut linkki]
6. ↑  Ole Johansson jatkaa Teknologiateollisuuden johdossa  20.11.2008. Digitoday. Viitattu 9.10.2013.
7. ↑  Katainen saa Suomen Valkoisen Ruusun suurristin *Yle Uutiset*.  3.12.2013. Viitattu 4.12.2013.
8. ↑  Ole Johansson EK:n puheenjohtajaksi  25.11.2010. EK. Viitattu 9.10.2013. [vanhentunut linkki]
9. 1 2  Johansson, Ole: Raamisopimuksen vaikutukset ovat vielä auki *Helsingin Sanomat*.  19.12.2011. Viitattu 9.10.2013.
10. ↑  Häkämies Ylelle: Raamisopimusta kannattaa yrittää *MTV3*.  1.10.2012. Viitattu 7.11.2012.
11. ↑  Katainen pitää raamisopimusta historiallisen kattavana *Helsingin Sanomat*.  28.11.2011. Viitattu 7.11.2012.
12. ↑  Members of the Board of Directors *Annual Report 2010*. Outokumpu.
13. 1 2  Lassila, Anni: Jorma Ollila varmistui Outokummun hallituksen puheenjohtajaksi *Helsingin Sanomat*.  28.1.2013. Viitattu 9.10.2013.
14. ↑  Noponen, Sami: Tämän takia Outokummun toimitusjohtaja saa lähteä  17.2.2011. Taloussanomat. Viitattu 9.10.2013.
15. ↑  Pörssikurssit *Taloussanomat*.  30.10.2012. Viitattu 30.10.2012.
16. ↑  Outokumpu vahvistaa 2,7 miljardin euron Thyssen-kaupan  31.1.2012 (päivitetty 1.2.2012). Helsingin Sanomat. Viitattu 9.10.2013.
17. 1 2  Valtiolle jättitappiot Outokummun yrityskaupan vesittymisestä *Helsingin Sanomat*.  10.10.2012. Viitattu 30.10.2012.